Neita að tjá sig um ferðina upp á Langjökul Forsvarsmenn fyrirtækisins Mountaineers of Iceland segjast ætla að rannsaka sjálfir hvað varð til þess að fjörutíu manna hópur var sendur í vélsleðaferð á Langjökul í gær , þrátt fyrir veðurviðvaranir . Lögreglan á Suðurlandi rannsaka nú málið og fór rannsóknarmaður á vettvang með björgunarsveitarfólki á jökulinn í gærkvöldi . Aðstæður voru gríðarlega erfiðar á vettvangi . Mynd / Landsbjörg Miðvikudagur 8. janúar 2020 Auglýsing Forráðamenn Mountaineers of Iceland , fyrirtækisins sem flutti fjörutíu manns á Langjökul í gær og björgunarsveitarmenn þurftu að bjarga í gærkvöldi , vildu ekkert tjá sig um málið þegar Fréttablaðið náði tali af þeim í morgun . Fyrirtækið myndi standa fyrir rannsókn innanhúss um hvað hefði farið úrskeiðis . Þegar blaðamaður leitaði svara hjá fyrirtækinu , var blaðamanni sagt að „ grjóthalda kjafti . “ Einn rannsóknarlögreglumaður og annar almennur lögregluþjónn fóru með björgunarsveitum á Langjökul í gærkvöldi . Málið er í rannsókn hjá lögreglunni á Suðurlandi og hófust skýrslutökur um leið og fólkinu hafði verið bjargað . Lögreglan á Selfossi lítur málið alvarlegum augum . Ferðamennirnir voru hvaðanæva að úr heiminum og var ekki um einn stóran hóp að ræða . Allt kapp er lagt á að ræða við ferðamennina áður en þeir halda úr landi og næst á dagskrá er að taka skýrslur af eigendum ferðaþjónustufyrirtækisins . Nokkur börn voru í hópnum og var það yngsta sex ára . Að sögn Brynhildar Bolladóttur hjá Rauða krossinum voru ferðamennirnir mjög þreyttir eftir aðgerðirnar og var því ákveðið að veita þeim áfallahjálp á morgun 9. janúar . Rætt hafi verið við alla og var fólkið í ágætu ásigkomulagi miðað við aðstæður . Upphaflega stóð til að hitta ferðalangana á Selfossi en þar sem björgunaraðgerðir töfðust fóru fulltrúar Rauða krossins upp að Gullfossi þangað sem komið var með ferðalangana í hollum af Langjökli . Ferðalangarnir hafi fengið símanúmer hjá Rauða krossinum vilji þeir hafa samband og fá aðstoð í dag . Þegar Fréttablaðið hringdi á skrifstofu Mountaineers of Iceland svaraði Ólafur Tryggvason , leiðsögumaður hjá fyrirtækinu sem hefur svarað fyrir málið , og sagði hann að fyrirtækið vildi ekki tjá sig um málið að svo stöddu . „ Ég segi bara nákvæmlega það sem ég er að segja þér . Og hef bara ekkert meira um málið að segja , “ sagði Ólafur . Aðspurður hvort réttlætanlegt væri að fyrirtækið tjáði sig ekki um málið í ljósi alvarleika þess svaraði hann : „ Við erum að skoða það og ég hef ekkert meira um þetta að segja , “ og lagði að svo stöddu á . Þegar hringt var aftur ítrekaði Ólafur að fyrirtækið ætlaði að skoða málið innanhúss . Á meðan staðreyndir málsins væru ekki komnar upp á borð myndi fyrirtækið ekki tjá sig . Sagði hann blaðamanni svo að „ grjóthalda kjafti . “ Lítið skyggni og erfitt færi gerðu björgunarsveitarmönnum erfitt fyrir . Mynd / Landsbjörg Ekki í fyrsta skipti Vísir hefur greint frá því að fyrir þremur árum hafi björgunarsveitir verið kallaðar til leitar að tveimur einstaklingum sem voru í ferð á vegum sama fyrirtækis á Langjökli . Höfðu hjónin orðið viðskila við hóp vélsleðafólks á jöklinum , án þess að nokkur yrði þess áskynja . Voru þeim á endanum dæmdar skaða - og miskabætur . Gular veðurviðvaranir voru í gildi fyrir allt landið í gær , og hafði slæmu veðri verið spáð síðan um helgina og áttu björgunarsveitir erfitt með að komast að ferðamönnunum . Hefur það því vakið spurningar meðal landsmanna og aðila tengdum ferðaþjónustu og hafa meðal annars miklar umræður spunnist um málið á Facebook-síðunni Bakland ferðaþjónustunnar .